Document ID: 32004R0826

Κανονισμός (ΕΚ) αριθ. 826/2004 του Συμβουλίου
της 26ης Απριλίου 2004
για την απαγόρευση της εισαγωγής ερυθρού τόννου του Ατλαντικού (Thunnus thynnus) καταγωγής Ισημερινής Γουινέας και Σιέρα Λεόνε και την κατάργηση του κανονισμού (ΕΚ) αριθ. 2092/2000
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Οι αλιευτικοί πόροι, ως εξαντλήσιμοι φυσικοί πόροι, θα πρέπει να προστατεύονται, τόσο σε επίπεδο βιολογικής ισορροπίας όσο και στο επίπεδο προοπτικής για την παγκόσμια επισιτιστική ασφάλεια.
(2) Η Διεθνής Επιτροπή για τη Διατήρηση των Τοννοειδών του Ατλαντικού (ICCAT), της οποίας η Ευρωπαϊκή Κοινότητα αποτελεί συμβαλλόμενο μέρος, υιοθέτησε το 1994, ένα σχέδιο δράσης για τη διασφάλιση της αποτελεσματικότητας του προγράμματος διατήρησης του ερυθρού τόννου του Ατλαντικού.
(3) Η διαχείριση των εν λόγω αποθεμάτων μπορεί να γίνει κατά τρόπο αποτελεσματικό από τα συμβαλλόμενα μέρη της ICCAT, οι αλιείς των οποίων υποχρεούνται να μειώσουν τα αλιεύματά τους ερυθρού τόννου του Ατλαντικού, μόνο εάν όλα τα μη συμβαλλόμενα μέρη που αλιεύουν ερυθρό τόνο του Ατλαντικού, συνεργάζονται με την ICCAT και τηρούν τα καθορισθέντα μέτρα διατήρησης και διαχείρισης.
(4) Η ICCAT κατονόμασε την Ισημερινή Γουινέα και τη Σιέρα Λεόνε ως χώρες τα πλοία των οποίων αλιεύουν ερυθρό τόννο του Ατλαντικού κατά τρόπο που θίγει την αποτελεσματικότητα των μέτρων του Οργανισμού αυτού για τη διατήρηση του εν λόγω είδους, και στήριξε τη διαπίστωσή της σε στοιχεία που αφορούν τα αλιεύματα, το εμπόριο και τις δραστηριότητες των πλοίων.
(5) Οι εισαγωγές ερυθρού τόννου καταγωγής Μπελίζε, Ονδούρας και Ισημερινής Γουινέας απαγορεύονται επί του παρόντος, από τον κανονισμό (ΕΚ) αριθ. 2092/2000 του Συμβουλίου, της 28ης Σεπτεμβρίου 2000, για την απαγόρευση της εισαγωγής ερυθρού τόννου του Ατλαντικού (Thunnus thunnus) καταγωγής Μπελίζε, Ονδούρας και Ισημερινής Γουινέας.
(6) Η ICCAT έλαβε υπό σημείωση την ενίσχυση της εγκαθιδρυθείσας συνεργασίας με την Ονδούρα για τη διατήρηση του ερυθρού τόννου του Ατλαντικού. Κατά την ετήσια συνεδρίασή της του 2001, συνέστησε την άρση της απαγόρευσης των εισαγωγών προϊόντων ερυθρού τόννου του Ατλαντικού, υπό οποιαδήποτε μορφή, η οποία επιβλήθηκε από τα συμβαλλόμενα μέρη στην Ονδούρα.
(7) Η ICCAT έλαβε υπό σημείωση την πρόοδο της εγκαθιδρυθείσας συνεργασίας με το Μπελίζε για τη διατήρηση του ερυθρού τόννου του Ατλαντικού. Κατά την ετήσια συνεδρίασή της του 2003, συνέστησε την άρση της απαγόρευσης εισαγωγών προϊόντων ερυθρού τόννου του Ατλαντικού, υπό οποιαδήποτε μορφή, την οποία επιβάλλουν τα συμβαλλόμενα μέρη στο Μπελίζε από την 1η Ιανουαρίου 2004.
(8) Παρέμειναν άκαρπες οι προσπάθειες τις οποίες κατέβαλε η ICCAT να ενθαρρύνει την Ισημερινή Γουινέα και τη Σιέρα Λεόνε να συμμορφωθούν με τα μέτρα διατήρησης και διαχείρισης του ερυθρού τόννου του Ατλαντικού, παρέμειναν άκαρπες.
(9) Η ICCAT συνέστησε στα συμβαλλόμενα μέρη να λάβουν τα κατάλληλα μέτρα προκειμένου να καθιερώσουν την απαγόρευση της εισαγωγής προϊόντων ερυθρού τόννου του Ατλαντικού, υπό οποιαδήποτε μορφή, καταγωγής Σιέρα Λεόνε, και να συνεχίσουν να απαγορεύουν την εισαγωγή προϊόντων ερυθρού τόννου του Ατλαντικού, υπό οποιαδήποτε μορφή, καταγωγής της Ισημερινής Γουινέας. Τα μέτρα αυτά θα αρθούν εφόσον διαπιστωθεί ότι οι αλιευτικές δραστηριότητες των χωρών αυτών ευθυγραμμίζονται με τα μέτρα που έλαβε η ICCAT. Είναι, επομένως, αναγκαίο τα μέτρα αυτά να εφαρμοσθούν από την Κοινότητα, η οποία έχει αποκλειστική αρμοδιότητα στο θέμα αυτό.
(10) Τα εν λόγω μέτρα συμβιβάζονται με τις υποχρεώσεις που έχει αναλάβει η Κοινότητα βάσει άλλων διεθνών συμφωνιών.
(11) Για λόγους διαφάνειας, θα πρέπει να καταργηθεί ο κανονισμός (ΕΚ) αριθ. 2092/2000 και να αντικατασταθεί από τον παρόντα κανονισμό,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τους σκοπούς του παρόντος κανονισμού, ως "εισαγωγή" νοούνται οι τελωνειακές διαδικασίες που αναφέρονται στο άρθρο 4, σημεία 15 α) και 15 β) καθώς και σημεία 16 α) ως 16 στ) του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(1).
Άρθρο 2
1. Απαγορεύεται η εισαγωγή στην Κοινότητα ερυθρού τόννου του Ατλαντικού (Thunnus thynnus), καταγωγής Ισημερινής Γουινέας και Σιέρα Λεόνε, που υπάγεται στους κωδικούς ΣΟ ex 0301 99 90, ex 0302 35 00, ex 0302 70 00, ex 0303 45 00, ex 0303 80 00, ex 0304 10 38, ex 0304 10 98, ex 0304 20 45, ex 0304 90 97, ex 0305 10 00, ex 0305 20 00, ex 0305 30 90, ex 0305 49 80, ex 0305 59 80 και ex 0305 69 80.
2. Απαγορεύεται η εισαγωγή κάθε μεταποιημένου προϊόντος, το οποίο παρασκευάζεται με βάση τον ερυθρό τόννο που αναφέρεται στην παράγραφο 1, και υπάγεται στους κωδικούς ex 1604 14 11, ex 1604 14 16, ex 1604 14 18 και ex 1604 20 70.
Άρθρο 3
Ο παρών κανονισμός δεν εφαρμόζεται στις ποσότητες των προϊόντων που αναφέρονται στο άρθρο 2, καταγωγής Σιέρα Λεόνε, για τις οποίες μπορεί να αποδειχθεί, κατά τρόπο ικανοποιητικό, στις αρμόδιες εθνικές αρχές, ότι ευρίσκονταν καθ' οδόν προς το έδαφος της Κοινότητας κατά την ημερομηνία έναρξης ισχύος του παρόντος κανονισμού και ετέθησαν σε ελεύθερη κυκλοφορία το αργότερο 14 ημέρες μετά την ημερομηνία αυτή.
Άρθρο 4
1. Ο κανονισμός (ΕΚ) αριθ. 2092/2000 καταργείται.
2. Οι αναφορές στον καταργηθέντα κανονισμό νοούνται ως αναφορές στον παρόντα κανονισμό.
Άρθρο 5
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 26 Απριλίου 2004.

Labels: 3
18
6